Mustamäel sõitis ekskavaator reede hommikul tänavaposti pikali, kell 9.50 katkenud trolliliiklus taastati kell 13.50.
Põhja politsei pressiesindaja Tuuli Härson ütles Delfile, et Sõpruse puiestee ja Linnu tee ristmiku lähedal juhtus õnnetus, mistõttu liiklus suunati kõnniteele. Õnnetuse tõttu oli rivist väljas ka trolliliiklus, trollibussid nr 2, 3, 4 ja 9 suunati ümber Mustamäe tee ja Paldiski maantee kaudu.
“Ekskavaatori poolt purustatud betoonpost Sõpruse puiesteel asendati ning trollibussi kontaktliin remonditi uskumatult kiiresti ja kell 9.50 katkenud trolliliiklus taastati kell 13.50,” teatas Tallinna pressiteenistus.
Õnnetuse likvideerimine läks maksma ligikaudu 100 000 krooni.